Príloha č. 2

Vybrané prípady organizovanej drogovej trestnej činnosti

Akcia Jazero
Dňa 20.02.2004 bol neďaleko Hlbokého jazera pri Senci zadržaný občan Macedónska Redžep V. Pracovníci národnej protidrogovej jednotky úradu boja proti organizovanej kriminalite Prezídia Policajného zboru (ďalej len „NPJ ÚBOK PPZ“) zaistili 1,5 kg heroínu, ktoré mal menovaný zakopané v zemi na mieste zadržania. Jeho hodnota u konečných konzumentov na čiernom trhu by predstavovala približne 2,3 milióna Sk. Podľa zistení pracovníkov NPJ ÚBOK PPZ Redžep zásoboval heroínom mesto Senec a jeho okolie. Úkryt pri jazere slúžil ako skladisko drog. Z miesta úkrytu odoberal také množstvá heroínu, ktoré bol schopný okamžite predať. Súčasťou výbavy jeho automobilu bola aj malá záhradkárska motyčka, ktorou vykopával drogy z úkrytu. Následne bola vykonaná domová prehliadka v mieste, kde menovaný býval. Pri tejto prehliadke bola nájdená digitálna váha, ktorú Redžep používal na váženie heroínu a iné veci, ktoré pomohli zadokumentovať jeho trestnú činnosť.

Akcia Mosquito
Dňa 08.06.2004 od 12.00 hod. do 19.00 hod. bola vykonávaná policajná akcia NPJ ÚBOK PPZ v súčinnosti s odborom boja proti organizovanej kriminalite (ďalej len „OBOK“) Západ úradu boja proti organizovanej kriminalite Prezídia Policajného zboru (ďalej len „ÚBOK PPZ“) pod názvom „ Mosquito".
Akcia bola zameraná na zadržanie páchateľa trestnej činnosti Hevziu L. (Srbsko-Čierna Hora), prechodne bytom Bratislava, ktorý sa podľa získaných poznatkov pripravoval na prevzatie nezisteného množstva omamnej látky - kokaínu. Kokaín mal byť dopravený na územie Slovenskej republiky z Južnej Ameriky (z Brazílie). Policajnú akciu dozorovalo medzinárodné oddelenie Generálnej prokuratúry Slovenskej republiky.
O 12.30 hod. sa dostavil Hevziu L. na Letisko M. R. Štefánika v Bratislave, kde mal kokaín prevziať. Kokaín bol následne dobrovoľne vydaný vyšetrovateľovi ÚBOK P PZ.
Asi o 13.00 hod. pri pokuse o opustenie miesta činu s osobným motorovým vozidlom Mercedes Benz, bolo vedúcim akcie rozhodnuté, že Hevziu L. bude zadržaný príslušníkmi zásahovej jednotky NPJ ÚBOK PPZ. O vykonanom zákroku bol vedúcim akcie bezodkladne vyrozumený policajný operačný dôstojník a súčasne vyšetrovateľ ÚBOK P PZ, ktorý sa spolu s kriminalistickým technikom s Krajského riaditeľstva Policajného zboru v Bratislave dostavili na miesto činu.
Od 15.00 hod. bola v Bratislave vykonávaná domová prehliadka v byte u Dritona R. Pri domovej prehliadke bol prítomný aj Hevziu L. a Driton R. Pred vykonaním domovej prehliadky boli osobám odobraté stery z rúk.
O 16.35 hod bola na príkaz vyšetrovateľa vykonaná ohliadka osobného motorového vozidla Škoda Octávia. Z vozidla boli z rôznych častí sňaté stery na zistenie prítomnosti omamnej látky.
O 17.00 hod bola ohliadka vozidla činu vyšetrovateľom ukončená a osoby boli príslušníkmi NPJ ÚBOK PPZ predvedené do priestorov Prezídia Policajného zboru na Vajnorskej ulici.
Zaistené stopy boli zaslané na podrobné expertízne skúmanie na Kriminalistický a expertízny ústav Policajného zboru, pričom výsledok bol nasledovný:
•	kokaín s hmotnosťou 977,42 g a s koncentráciou účinnej látky 80,6 ± 2,3% hmotnostného (vyjadrené ako voľná báza). Toto množstvo zodpovedá 78 780 priemerným dávkam drogy,
•	kokaín s hmotnosťou 908,03 g a s koncentráciou účinnej látky 85,2 ± 2,7 % hmotnostného (vyjadrené ako voľná báza). Toto množstvo zodpovedá  83 499 priemerným dávkam drogy.

Akcia Felícia
V akcii FELÍCIA boli rozpracované záujmové osoby, ktoré boli sledované dlhodobo. Išlo o skupinu osôb, ktoré vykonávali distribúciu drog v Bratislave, a taktiež zabezpečovali prevoz drog do zahraničia. Charakteristickým javom pre takýto typ skupiny je fakt, že rozvoz sa vykonáva v malých množstvách viackrát denne. Na základe výsledkov operatívno-pátracej činnosti bolo rozhodnuté, že z uvedeného dôvodu budú v tomto rozpracovávaní vykonávané dielčie akcie na zadržanie jednotlivých kuriérov. Na zabezpečenie monitoringu pohybu cez hraničné prechody sú využívané aj služby pracovníkov Colného kriminálneho úradu Bratislava (ďalej len „CKÚ“). 
Dňa 15.7.2004 bola vyhodnotená operatívna situácia a na základe monitoringu boli vykonané opatrenia, počas ktorých v čase o 21.00 hod. v Bratislave na diaľničnom privádzači Jarovce bola vykonaná akcia pracovníkmi NPJ ÚBOK PPZ v súčinnosti s colníkmi CKÚ. Vyhodnotením informácií bolo zistené a potvrdené, že  Christian K, bytom Viedeň, bol jedným z kuriérov, ktorí sa zaoberali nelegálnym vývozom omamných látok zo Slovenskej republiky do Rakúska, a to v nepravidelných intervaloch. Drogu odoberal od rodiny O. z Dunajskej Lužnej. Prevoz mal uskutočňovať na osobnom motorovom vozidle zn. Ford Focus. Z uvedeného dôvodu boli požiadaní o súčinnosť colníci CKÚ pri monitorovaní hraničných priechodov do Rakúska ako aj zaistení uvedenej osoby.
V čase o 21.20 hod. bola uvedená osoba zaistená v priestore hraničného priechodu Jarovce diaľnica colníkmi CKÚ spolu s osobným motorovým vozidlom zn. Ford Focus. Zaisťovacie úkony vykonali colníci, a spolu s Christianom K. zaistili počas osobnej prehliadky v pravej ponožke nájdený 1 ks igelitového sáčku s obsahom neznámej hnedej látky, ktorý bol zaistený. Bola vykonaná prehliadka osobného motorového vozidla s negatívnym výsledkom. O uvedených skutočnostiach bol cestou operačného dôstojníka Krajského riaditeľstva Policajného zboru v Bratislave vyrozumený výjazd Okresného riaditeľstva Policajného zboru Bratislava V., ktorý sa dostavil na miesto a prevzal prípad, ako aj  Christiana K. 

Akcia Pijavice
	Na základe operatívneho rozpracovania pracovníkmi protidrogového oddelenia OBOK Západ ÚBOK PPZ bola dňa 19.10.2004 vykonaná policajná akcia za účelom zadokumentovania trestnej činnosti a zadržania členov skupiny zaoberajúcich sa predajom omamných látok v oblasti mesta Sereď. Členovia tejto skupiny sa zameriavali na predaj hlavne heroínu, a to nielen v meste Sereď a jeho okolí, ale touto drogou zásobovali dílerov v Nitre, Hlohovci, Trenčíne, Žiari nad Hronom a pod. Zadržaní členovia tejto skupiny sa nezaoberali len predajom drogy konečným spotrebiteľom, ale drogy predávali aj dílerom na nižších úrovniach.
	Ako prvá bola vykonaná prehliadka osobné motorové vozidlo AUDI A 4, v ktorom bol zadržaný Štefan K. a vzápätí bola vykonaná prehliadka na poľnohospodárskej usadlosti v obci Košúty patriacej Štefanovi K..U Štefana K. bola zadržaných cca 50 g heroínu. Pri následnej domovej prehliadke bolo zaistených ďalší cca 100 gramov heroínu, ktoré sa nachádzali zakopané v skleníku.
	V rámci akcie boli zadržaný Jozef K. a Jaroslav M. v osobné motorové vozidlo Škoda Octavia, ktorým bolo zaistených cca 10 gramov heroínu. Počas domovej prehliadky u Jozefa K. v pivničných priestoroch boli zaistené :
•	15 gramov heroínu, 
•	1 ks dlhá guľová zbraň,
•	1 ks broková zbraň, 
•	väčšie množstvo munície do uvedených zbraní,
•	2 ks zásobníky do Sa vz.58 aj s muníciou.
Vo večerných hodinách bola vykonaná domová prehliadka u Františka K. kde bolo zaistených cca 200 gramov marihuany.
Štefan K., Jozef. K., František. K. sú súrodenci a Jaroslav M. je ich príbuzný. Všetci menovaní boli už v minulosti minimálne jedenkrát trestne stíhaní za drogovú trestnú činnosť. Činnosť uvedenej skupiny bola charakteristická tým, že svoju trestnú činnosť kamuflovala poľnohospodárskou výrobou a drogy mala uschované v poľnohospodárskych objektoch (skleník, maštaľ, výbeh pre kone), pričom samotné nájdenie omamných látok v takomto prostredí je veľmi obtiažne aj za využitia špeciálne vycvičených psov.
Celkovo boli počas tejto akcie vykonané tri domové prehliadky, jedna prehliadka nebytových priestorov a tri prehliadky osobných motorových vozidiel. V rámci týchto prehliadok boli zaistené omamné látky v hodnote viac ako pol milióna Sk, dve zbrane a väčšie množstvo munície rôzneho druhu a kalibru.

Akcia I. a spol.
Príslušníkmi protidrogového oddelenia odboru OBOK Stred ÚBOK PPZ v súčinnosti s odborom drog a nebezpečných materiálov CKÚ Banská Bystrica, NPJ ÚBOK PPZ a Políciou Českej republiky bola dňa 9 - 12 novembra 2004 realizovaná akcia proti činnosti organizovanej skupiny páchateľov páchajúcich trestnú činnosť na úseku nedovolenej výroby a držby omamnej látky, psychotropnej látky jedu a prekurzoru a obchodovania s nimi podľa podľa § 187 ods. 1 písm. a,d ods. 4 písm. a Trestného zákona. 
Akcia prebiehala v okresoch  Brezno, Lučenec, Revúca, Rimavská Sobota. Celkovo bolo vykonaných 16 domových prehliadok a 15 prehliadok nebytových priestorov v rámci ktorých sa zaistili nasledovné veci potvrdzujúce tr. činnosť na úseku drog :

-	cca 595 tabliet ecstasy s logom mitsubishi,
-	cca 1,5 kg drogy  metamfetamín,
-	minimálne 11 kg 90% efedrinu (prekurzor, z ktorého sa vyrába metamfetamín).
-	cca 10 kg sušenej marihuany,
-	cca 15 kg fosforu (v našej republike nie je evidovaný ako prekurzor),
-	cca 120 g hnedého prášku (zmes kofeínu s paracetamolom využívaného pri riedení heroínu),
-	4 ks zariadenia na výrobu metamfetamínu,
-	6 digitálnych váh,
-	1 ks sušička (využívaná k sušeniu metamfetamínu),
-	1,3 mil. Sk,
-	motorové vozidlo Škoda Octavia,
-	väčšie množstvo sklenených laboratórnych bánk, teplomerov,
-	a iné veci súvisiace s trestnou činnosťou v zmysle § 187 Trestného zákona (sáčky, rukavice, plynové masky, filtre na dýchanie, kyselina fosforečná, hydroxid sodný, jenské mysy, lieviky, laboratórne stojany a úchytky, hadicové rozvody, 4 ks elektrických varičov, 5 ks ventilátorov a iné).
Zločinecká skupina pod vedením Zoltána I. pôsobila najmä na juhu stredného Slovenska. Zoltán I. minimálne od januára roku 2004, ako vrcholný predstaviteľ tejto skupiny zabezpečoval z Čiech nákup chemickej látky efedrín, pričom na nákup uvedeného prekurzoru zabezpečoval aj finančné prostriedky. Spoločne s minimálne  dvoma ďalšími osobami z Tornale prekurzor dovážal na územie Slovenska v pneumatike motorového vozidla a uskladňoval v rodinnom dome v obci Barca. Tu Zoltán I. za pomoci minimálne jednej osoby vyrábal metamfetamín (pervitín), ktorý je zaradený v II. skupine omamných látok v zmysle prílohy zoznamu omamných a psychotropných látok k zákonu č. 139/1998 Z. z. o omamných látkach, psychotropných látkach a prípravkoch. Vyrobený pervitín spolu s ďalšou osobou rozvažoval a predával dílerom v rôznych regiónoch Slovenska, ktorí zabezpečovali jeho distribúciu, či už konečným spotrebiteľom, alebo ďalším sprostredkovateľom predaja. Jednalo sa o regióny Tornaľa, Rimavská Sobota, Lučenec, Brezno, Liptovský Mikuláš.
V súčasnej dobe je  obvinených 10 osôb, z ktorých 9 je umiestnených vo vyšetrovacej väzbe.